REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/258-16

15. novembar 2016. godine

B e o g r a d

Z A P I S N I K

OSME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 14. NOVEMBRA 2016. GODINE

 Sednica je počela u 12,10 časova.

 Sednicom je predsedavala Maja Gojković, predsednica Odbora.

 Sednici su prisustvovali: Stanija Kompirović, prof. dr Marko Atlagić, Aleksandar Jugović, Snežana Paunović, dr Ana Stevanović, Aleksandra Čabraja, Vesna Marjanović, Nataša Mihailović Vacić, Hadži Milorad Stošić i Đorđe Vukadinović, članovi Odbora.

Sednici su prisustvovali: Srbislav Filipović, Miletić Mihajlović i dr Predrag Jelenković, zamenici članova Odbora.

Sednici nisu prisustvovali članovi Odbora: mr Jadranka Jovanović, Mirko Krlić, Aleksandra Belačić i Nataša Mićić, niti njihovi zamenici.

Sednici su prisustvovali i Vladan Vukosavljević, ministar kulture i informisanja, Biljana Barošević, šef kabineta u Ministarstvu kulture i informisanja i Branislav Maričić, savetnik za odnose sa javnošću u Ministarstvu kulture i informisanja.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. Razmatranje Informacije o radu Ministarstva kulture i informisanja za period jul – septembar 2016. godine.

Pre prelaska na razmatranje utvrđenog Dnevnog reda usvojen **je** bez primedaba Zapisnik Sedme sednice Odbora, održane 2. novembra 2016. godine.

**PRVA TAČKA - Razmatranje Informacije o radu Ministarstva kulture i informisanja za period jul – septembar 2016. godine**

Predsedavajuća je istakla da u skladu sa članom 229. Poslovnika Narodne skupštine, ministar informiše nadležni odbor Narodne skupštine o radu ministarstva jednom u tri meseca. Zamolila je ministra kulture i informisanja, gospodina Vladana Vukosavljevića, da članovima Odbora predstavi Informaciju o radu Ministarstva kulture i informisanja za period jul – septembar 2016. godine.

**Vladan Vukosavljević** ukazao je članovima Odbora na činjenicu da Informaciju o radu Ministarstva kulture i informisanja obuhvata i periodu kojem je funkciju ministra kulture i informisanja obavljao Ivan Tasovac.

Napomenuo je da u Informaciji o radu nedostaju aktivnosti Ministarsva, preduzete na izradi nove Strategije razvoja sistema javnog informisanja u Republici Srbiji, kao i da će naredna Informacija o radu sadržati potpune informacije i aktivnosti u vezi sa izradom ovog dokumenta.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Maja Gojković, Aleksandra Čabraja, dr Predrag Jelenković, dr Ana Stevanović, Hadži Milorad Stošić, prof. dr Marko Atlagić i Vladan Vukosavljević.

**Vesna Marjanović** naglasila je značaj koju oblast kulture i informisanja ima na celokupno društvo i izrazila je nadu da će Ministarstvu u saradnji sa Odborom za kulturu i informisanje, kao i drugim relevantnim institucijama, uspeti da doprinese unapređenju kulture u Republici Srbiji. Postavila je više pitanja predstavnicima Ministarstva, a koja se odnose na,

način na koji Ministarstvo planira da reši problem velikog broja vršilaca dužnosti direktora u ustanovama kulture, izmenu i dopunu Zakona o kulturi i rešavanju problema uplate doprinosa za obavezno socijalno i zdravstveno osiguranje samostalnih umetnika.

Zamolila je ministra da bliže pojasni, u kojem pravcu se odvija razvoj projekata obnove Narodnog muzeja u Beogradu i Muzeja savremene umetnosti u Beogradu, kao i da li je Ministarstvo predvidelo održavanje javnih rasprava na temu Nacrta strategije razvoja kulture Republike Srbije, i Nacrta strategije razvoja sistema javnog informisanja u Republici Srbiji.

**Maja Gojković** postavila je pitanje predstavnicima Ministarstva u kojoj fazi su izrade Nacrta zakona o pozorištu i Nacrta zakona o kinematografiji, za koje je zaključila da su zakoni od izuzetne važnosti za oblast kulture.

Zamolila je predstavnike Ministarstva da članovima Odbora detaljnije obrazlože suštinu spora između Republike Srbije i preduzeća za skladištenje i transport kulturnih dobara „Kunsttrans“.

Ukazala je na značaj sastanaka koji je Republika Srbija imala sa predstavnicima međunarodnih organizacija po pitanju uporedno-pravne prakse iz oblasti postojanja novinskih agencija u vlasništvu države i postavila je pitanje ministru da li je razmišljao o primeni francuskog modela na status Tanjuga.

Naglasila je važnost kulturne diplomatije u sveobuhvatnoj diplomatiji jedne države i postavila je pitanje da li se razmišalo o otvaranju novih kulturnih centara u svetskim prestonicama.

**Aleksandra Čabraja** iznela je zamerke na način na koji je Informacija o radu Ministarstva kulture i informisanja za period jul – septembar 2016. godine sastavljena i zaključila da se na osnovu podataka iznetih u Informaciji o radu ne može steći potpuna slika o aktivnostima Ministarstva.

Zamolila je ministra da članovima Odbora preciznije pojasni koji je rok za završetak izvođenja radova adaptacije i rekonstrukcije Muzeja savremene umetnosti u Beogradu, odnosno na sanaciji, adaptaciji i rekonstrukciji Narodnog muzeja u Beogradu.

**Dr Predrag Jelenković** zamolio je predstavnike Ministarstva da pokušaju da zaštite imovinu Galerije savremene likovne umetnosti i Narodnog muzeja u Nišu, koja je predmet spora u postupku restitucije.

**Dr Ana Stevanović** konstatovala je da su Zakonom o budžetu Republike Srbije za 2016. godinu, u razdelu 27 „Ministarstvo kulture i informisanja“, opredeljena sredstva u iznosu od 11,041,145,000 dinara, što predstavlja nedovoljan iznos za normalno funkcionisanje oblasti kulture i informisanja i ujedno je postavila pitanje da li su u planirana veća sredstva za Ministarstvo kulture i informisanja u budžetu za 2017. godinu.

Zamolila je ministra da obrazloži da li su tačne informacije da je Tanjug u periodu januar-septembar 2016. godine primio 137,000,000 dinara od organa državne uprave, kao i jedinica lokalne samouprave.

Podsetila je članove Odbora na Izveštaj o napretku Srbije za 2016. godinu koji je objavljen 9. novembra, ukazujući na činjenicu da je u delu Izveštaja koji se odnosi na slobodu izražavanja, Evropska komisija ocenila da u Republici Srbiji nije učinjen nikakav napredak u ovoj godinu.

**Hadži Milorad Stošić** zahvalio se ministru Vladanu Vukosavljeviću na poseti gradu Nišu, u okviru zasedanja Vlada Republike Srbije u ovom gradu i zamolio je predstavnike Ministarstva da podrže projekat rekonstrukcije, dogradnje i nadgradnje objekta Narodne biblioteke „Stevan Sremac“ u Nišu, kao i druge projekte rekonstrukcije ustanova kulture lokalnih samouprava.

**Prof. dr Marko Atlagić** zamolio je predstavnike Ministarstva kulutre i informisanja, da razmisle o izmenama obrazovne politike stručnjaka u oblasti kulture, kao i da u saradnji sa Ministarstvom prosvete, nauke i tehnološkog razvoja, pokušaju zajedničkim naporima da dođu do adekvatnog rešenja na koji bi se način mogao popraviti obrazovni profil ovih stručnjaka i popuniti mesta koja nedostaju u ustanovama kulture u Republici Srbiji.

**Vladan Vukosavljević** je odgovarajući na pitanja članova Odbora istakao da će se zalagati da oblast kulture i informisanja bude što manje opterećena političkog uticaja.

Naglasio je da je Ministarstvo izdalo obavezujuća uputstva upravnim odborima ustanova kulture da u najkraćem mogućem roku reše v.d. stanja, tako što će raspisati i sprovesti konkurse za izbor direktore ustanova, saglasno članu 35. Zakona o kulturi.

Istakao je da će upravni odbori ustanova kulture do kraja novembra 2016. godine, raspisati konkurse u svim ustanovama u kojima još uvek nije izabran direktor.

Naglasio je da će Muzej savremene umetnosti Beograd biti jedina ustanova izuzeta od raspisivanja konkursa, s obzirom na trenutnu rekonstrukciju ovog muzeja i činjenice da bi sprovođenje konkursa moglo negativno da utiče na proces izvođenja preostalih radova na adaptacije i rekonstrukcije ove ustanove. Upoznao je članove Odbora da tačan datum za završetak izvođenje radova nije određen, već da je određen mesec jun 2017. godine, kao krajnji rok, a da nakon završetka radova predstoji posao opremanja Muzeja adekvatnom kolekcijom. Predlog Ministarstva biće da se Muzej u potpunosti otvori za posetioce 20. oktobra 2017. godine, na dan oslobođenja Beograda u Drugom svetskom ratu, s obzirom na činjenicu da ovaj datum ima veliku simboliku ako se zna da je Muzej savremene umetnosti i otvoren na ovaj datum 1965. godine. Konstatovao je da se radovi na sanaciji, adaptaciji i rekonstrukciji Narodnog muzeja u Beogradu odvijaju prema utvrđenom planu i da Ministarstvo nema nikakvih zamerki na brzinu izvođenja radova, dok se radovi na adaptaciji i rekonstrukciji Muzeja savremene umetnosti u Beogradu odvijaju nešto sporijim tempom, pre svega zbog izvesnih izmena glavnog projekta, ali da se ne očekuju problemi u realizaciji s obzirom da Ministarstvo ima redovnu komunikaciju sa direktorima ustanova, upravnim odborima i nadzornim organima u oba muzeja. Kao krajnji rok za završetak izvođenje radova je januar 2018. godine, nakon čega sledi posao opremanja Muzeja adekvatnom kolekcijom.

Rekao je da Ministarstvo intezivno radi na izradi nove Strategije razvoja sistema javnog informisanja u Republici Srbiji, kao i da su na ovom projektu uključene brojne ustanove kulture, nevladine organizacije, koje zajedno pružaju stručnu pomoć. Napomenuo je da je interes Ministarstva da se postupak izrade Strategije odvija transparentno i u skladu sa važećom procedurom, kao i da će Ministarstvo nastojati da održi više javnih rasprava u gradskim centrima Srbije.

Istakao je da je jedan od prioriteta rada Ministarstva, izrada Strategije razvoja kulture Republike Srbije, kao i da će se nakon donošenja Strategije pristupiti sveobuhvatnoj izmeni i dopuni postojećih zakona i njihovom prilagođavanju ciljevima definisanim u tekstu Strategije.

Naveo je da Ministarstvo kulture i informisanja zajedno sa Ministarstvom finansija i jedinicama lokalnih samoprava, aktivno radi na rešavanju problema samostalnih umetnika u vezi sa uplatom doprinosa za obavezno socijalno i zdravstveno osiguranje, kao i da su načinjeni pozitivni pomaci u rešavanju ovog problema.

Napomenuo je da je situacija sa Javnim preduzeće Novinska agencija Tanjug izuzetno kompleksna, kao i da se postupak brisanja Tanjuga iz Registra privrednih subjekata nije započet s obzirom da je tačkom 5. Odluke o pravnim posledicama prestanka rada Tanjuga, predviđeno da će direktor Tanjuga, tek po isplati svih obaveza, podneti Agenciji za privredne registre prijavu radi brisanja Tanjuga iz Registra privrednih subjekata. S obzirom na činjenicu da Tanjug još uvek nije izmirio sve postojeće obaveze, nisu se stekli potrebni pravni uslovi za preduzimanje radnji za brisanja Tanjuga iz Registra privrednih subjekata.

Upoznao je članove Odbora sa informacijom da je Ministarstvo u prethodnom periodu imalo više sastanaka sa predstavnicima međunarodnih organizacija po pitanju uporedno-pravne prakse iz oblasti postojanja novinskih agencija u vlasništvu države u zemljama Evropske unije. Ono do čega se moglo zaključiti na održanim sastancima jeste da u zakonodavstvu Evropske unije ne postoji nikakvo ograničenje da države članice mogu imati novinsku agenciju u svom vlasništvo.

Upoznao je članove Odbora sa problemima koje Republika Srbija ima pred međunarodnom arbitražom u Vašingtonu zbog spora sa firmom “Kunsttrans”.

Konstatovao je da su ustanovama u oblasti kulturnog nasleđa neophodni savremeno tehnički opremljeni depoi i da je na direktorima ustanova da ocene da li depoi koje firma “Kunsttrans” nudi zadovoljavaju neophodno uslove i da onda Republika Srbija putem vansudskog dogovora sa “Kunsttrans” pokuša da nađe obostrano prihvatljivo rešenje.

Istakao je da je stav Ministarstva da Republika Srbija mora da radi na jačanju i unapređenju postojećih kulturnih centara u inostranstvu, kao i osnivanju u narednih pet godina novih kulturnih centara u Moskvi, Pekingu i Berlinu.

Naglasio je da je zakonskim propisima, kao i nadležnostima koje ustanove kulture imaju, oblast zaštite kulturnog nasleđa pravno regulisana, ali je takođe naveo da postoji prostora za napredak u načinu sprovođenja propisa, kao i pronalaženju adekvatnih metoda koje imaju za cilj sprečavanje pljačke kulturno-istorijsko blaga.

Upoznao je članove Odbora sa Konkursom koje je Ministarstvo raspisalo, a nosi naziv „Gradovi u fokusu 2016“ , u okviru kojeg su gradovi: Kikinda, Zrenjanin, Kragujevac, Užice i Šabac, kao i opština Novi Bečej dobili oko 140 000 000 dinara za dugoroči i održivi razvoj kulturnih kapaciteta na lokalnom nivou i podizanju kulturnih ponuda i kvalitet sadržaja ovih gradova.

Naglasio je da Ministrastvo ima ideju da ovaj projekat ponovi i u 2017. godini i zamolio je predstavnike gradova u Srbiji da konkurišu u narednoj godini.

Napomenuo je da Ministarstvo osuđuje bilo kakvo objavljivanje informacija u medijima koje imaju za cilj da podstiču diskriminaciju, mržnju ili nasilje protiv lica ili grupe lica zbog njihovog pripadanja ili nepripadanja nekoj rasi, veri, naciji, polu, zbog njihove seksualne opredeljenosti ili drugog ličnog svojstva, bez obzira na to da li je objavljivanjem učinjeno krivično delo, kao i da je u skladu sa ovim načelom nedopustivo bilo kakav vid nasilja nad novinarima.

Upoznao je članove Odbora sa nadležnostima Ministrastva kulture i informisanja, propisane članom 18. Zakona o Ministarstvima i ukazao da oblast zaštita lica od fizičkih napada ne spada u direktnu nadležnost Ministarstva kulturu i informisanja, već drugih ministarstava.

Komentarišući Izveštaj o napretku Srbije za 2016. godinu, u delu koji se odnosi na slobodu izražavanja u Republici Srbiji, zaključio je da je Izveštaj u ovom delu u izvesnoj meri neprecizan, kao i da konstatacija da u 2016. godini nije učinjen nikakav napredak u oblasti slobode izražavanja, nije tačna.

Konstatovao je da će usvajanjem Strategije razvoja kulutre u Republici Srbiji biti usvojeno načelo decentralizacije kulturne politike

Predsedavajuća je stavila na glasanje predlog da Odbor prihvati Informaciju o radu Ministarstva kulture i informisanja za period jul – septembar 2016. godine.

Odbor je sa 8 glasova za, 2 uzdržana i jednim članom koji nije glasao, prihvatio Informaciju o radu Ministarstva kulture i informisanja za period jul – septembar 2016. godine.

Sednica je završena u 13,50 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Maja Gojković